
תקנות הספנות (ימאים) (צוות אניות בצוות ישראלי) (הוראת שעה), התשס"ב2002-





היו"ר יאיר פרץ:		אני מתכבד לפתוח את ישיבת ועדת העבודה, 
 				הרווחה והבריאות. על סדר היום תקנות הספנות (ימאים) (צוות אניות בצוות ישראלי) (הוראת שעה), התשס"ב2002-.

רעות מיכאלי:			אנחנו נעבור סעיף סעיף ובמידה שיהיו הערות, זה 
 				הזמן להעיר אותן.

1.	הגדרות.

בתקנות אלה –

"אונייה" – כלי שיט שתפוסתו ברוטו למעלה מ500- טון.

"ימאי ישראלי" – איש צוות ישראלי כהגדרתו בחוק.

"מפקח" – מפקח על הימאים שהמנהל מינה אותו לעניין תקנות אלה.

"צוות בטיחות" – מספר מזערי של אנשי צוות בדרגות הסמכה שונות, החייבים להיות באונייה לשם הבטחת בטיחות השיט או כושר התפעול של האונייה במצבי תפעול שונים.

היו"ר יאיר פרץ:		יש למישהו הערות? אין.
				סעיף 1 – מאושר.

רעות מיכאלי:			2.	ציוות ישראלי באונייה הפוקדת נמל 
 					בישראל.
(א)	בכל אונייה, הפוקדת באופן סדיר נמל בישראל, ישרתו קברניט ישראלי ושישה ימאים ישראליים מתוך צוות הבטיחות, בדרגות הסמכה של קצינים, אחד מהם לפחות בדרגת חובל משמרת, אחד מהם לפחות בדרגת מכונאי משמרת ואחד מהם לפחות בדרגת קצין מכונות ראשי.

(ב)	על אף, האמור בתקנת משנה (א), רשאי שר התחבורה, לאחר התייעצות עם בעל האונייה, להורות כי באונייה, הפוקדת באופן סדיר נמל בישראל, ייווסף לצוות הבטיחות גם ימאי ישראלי דירוגי מוסמך אחד, בהתחשב בשיקולי הספנות והתפעול של האונייה.


היו"ר יאיר פרץ:		יש הערות? אין.
				סעיף 2 – מאושר.

רעות מיכאלי:	3. ציוות ישראלי באונייה שאינה פוקדת                          נמל בישראל.
בכל אונייה שאינה פוקדת באופן סדיר נמל בישראל, ישרתו קברניט ישראלי וימאים ישראלים בצוות הבטיחות, במספר המזערי כמפורט להלן:

	(1)	קצין מכונות ראשי אחד.

	(2)	קצין סיפון אחד.

היו"ר יאיר פרץ:		יש הערות? אין.
				סעיף 3 – מאושר.

רעות מיכאלי:			4.	פטור זמני.
נדרש שירותי של ימאי לצוות בטיחות באונייה הנמצאת במהלך הפלגה מחוץ לישראל, רשאי בעל האונייה, על אף האמור בתקנות 2 ו3-, לכלול בצוות הבטיחות מי שאינו ימאי ישראלי, לתקופה שלא תעלה על שלושים ימים.

היו"ר יאיר פרץ:		יש הערות? אין.
				סעיף 4 – מאושר.

רעות מיכאלי:			5.	מתן פטור על-ידי מפקח.
(א)	מפקח רשאי לתת פטור מהוראות תקנה 2 או 3, בהתקיים אחד מאלה:

(1)	העדר איש צוות ישראלי בעל דרגת הסמכה כנדרש בתקנה 2 או 3.

(2)	נסיבות הקשורות באזור פעילותה של האונייה או במצב הביטחוני והמדיני הקשור במסלול הפלגת האונייה.

(3)	נסיבות הקשורות להחכרתה של האונייה או נסיבות חריגות או ייחודיות,   הקשורות לתפעול טכני או לניהול של האונייה.

(4)	נסיבות הקשורות ביכולת השליטה של בעל האונייה בציוות האונייה.

	(ב)	הפטור יכול שיהיה מותנה בתנאים.

(ג)	תוקף הפטור יהיה לתקופה שייקבע המפקח, אך שלא תעלה על שנה.

(ד)	מפקח רשאי להאריך תוקף פטור שפקע או לתת פטור אחר במקומו, בכפוף לתקנת משנה (ג).

היו"ר יאיר פרץ:		יש הערות?

יעקב ניזרי:			לסעיף 5(1). האם משרד התחבורה יכול לומר לנו
 				מה אנחנו עושים על-מנת שלא ניכנס למצב של היעדר כוח אדם.

אריה רונה:			יש לך כאן את התיק. מספר קורסים שעשינו 
 				בשנה הקודמת ואני מקווה שהשנה זה יהיה קצת יותר טוב. גם לאדוני יש את החומר בתוך התיק הכחול. יש כאן את הקורסים שעשינו כאשר עכשיו סיימנו קורס של רבי-חובלים, סיימנו קורסים של חמישים קדטים שהוסמכו.

היו"ר יאיר פרץ:		זאת אומרת, לא תהיה בעיה לאייש.

אריה רונה:			אני מקווה ומצפה ליום שיתחיל המחסור. זאת 
 				אומרת, שיהיו לי יותר אוניות ופחות קצינים. יושב כאן גם ראש איגוד קציני הים שיכול להעיד על כך. ברגע שיהיה מחסור, אני אדע שמצבי טוב. 

היו"ר יאיר פרץ:		את ההכשרה המקצועית אתם עושים?

אריה רונה:			אנחנו עושים במכון. זאת הכשרה ממשלתית.

רעות מיכאלי:			האם המפקח קובע בעצמו שהמצב הביטחוני 
 				מצדיק מתן פטור?

אריה רונה:			המפקח חייב להתייעץ עם כמה גורמים.

רעות מיכאלי:			לא כתוב כאן שהוא חייב להתייעץ.

אריה רונה:			הוא מתייעץ.

רעות מיכאלי:			אני מבקשת להוסיף את זה.

רננה שחר:			למה צריך להוסיף? שיקול הדעת הוא בידי 
 				המפקח. כשבאים לבקש פטור, הרבה פעמים העניין הוא הליך שלא צריך לסרבל אותו. כעניין שבשגרה מתייעצים עם קב"ט הספנות שהוא ממונה על-ידי שר התחבורה, והוא זה שמאשר האם יש בעיות במצב הביטחוני שמצדיקות את העניין הזה.

זו שאלה שיש לה תשובה, שיש גורם שנותן אותה והוא לא מחליט לבד.

היו"ר יאיר פרץ:		תהיה לכם התנגדות להוסיף שהשר יתייעץ?

אבי לוי:			בסופו של דבר, אם הוא נותן פטור, זה פוגע בנו. 
 				מהניסיון שלי לא היו בעיות ולדעתי צריך להשאיר את זה כפי שזה כי זה די ברור ודי הוגן.

רעות מיכאלי:			זה הנוסח בתקנות הקודמות?

אבי לוי:			כן. זה הנוסח וזה עובד. הם מתייעצים אתנו 
 				כשצריך.

אריה רונה:			אני רוצה לפתור לך את הבעיה. אם את מסתכלת 
 				על סעיף 6, אם מישהו מצא את עצמו נפגע - או איגוד קציני הים מבחינת ההסתדרות או בעלי האונייה מבחינת חברת הספנות – הוא מגיש ערר ואני חייב לדון בערר הזה. ברגע שמתקיים הערר, הוא מתקיים בפורום של כל אלה שמעורבים. לכן הערר מתקיים מיד. אין בפניך את החוק כי אלה הן רק התקנות, אבל בחוק כתוב שהמפקח חייב להתייעץ.

הניסיון שלנו מראה שהדבר הזה בהחלט מספק מה עוד שאלה הן הוראות שעה לשנתיים כיוון שאנחנו רוצים לשמור על הגמישות של ההתעדכנות כל הזמן וזו תעשייה שנמצאת פעם במשבר ופעם יוצאת ממנו.

היו"ר יאיר פרץ:		סעיף 5 – מאושר.

רעות מיכאלי:			6.	ערר.
(א)	סירב המפקח ליתן פטור או שנתן פטור בתנאים, רשאי צד נוגע דבר, הרואה עצמו נפגע מהחלטת המפקח, לערור עליה לפני המנהל תוך שלושים ימים מיום שניתנה החלטת המפקח.

(ב)	האריך המפקח פטור או נתן פטור אחר במקומו כאמור בתקנה 5(ד), רשאי צד נוגע בדבר, הרואה עצמו נפגע מהחלטת המפקח, לערור עליה לפני המנהל תוך שלושים ימים מיום שניתנה החלטת המפקח.

(ג)	בבואו להכריע בערר רשאי המנהל לאשר את ההחלטה שעוררין עליה, בשינויים או ללא שינויים, ולתת החלטה אחרת במקומה.

(ד)	החלטת המנהל בערר שהוגש לפי תקנת משנה (א) או (ב), תינתן תוך חמישה עשר ימים מיום שהוגש.


היו"ר יאיר פרץ:		יש הערות? אין.
				סעיף 6 – מאושר.

רעות מיכאלי:			7.	ביטול הפטור.
					(א)	פטור לפי תקנה 5 ניתן לביטול.

(ב)	לא יבטל מפקח פטור אלא במקרים מיוחדים ואם שוכנע שאין בביטול הפטור כדי לגרום נזק לבעל אנייה, עקב הוצאות שהוציא או התחייבות שהתחייב בהן על פי הפטור.

(ג)	לא יבטל המפקח פטור, אלא לאחר שנתן הזדמנות נאותה למי שניתן לו הפטור או נציגו להשמיע טענותיו.

(ד)	הוראות תקנה 6 יחולו על פטור שבוטל, בשינויים המחויבים.

(ה)	מפקח שביטל פטור או המנהל, לאחר שהוגש לו ערר על ביטול פטור או הודעה על כוונה להגיש ערר, רשאי לדחות את תחילת תוקף ביטול הפטור עד להחלטה בערר.

היו"ר יאיר פרץ:		יש הערות? אין.
				סעיף 7 – מאושר.

רעות מיכאלי:			8.	איסור העסקה.
(א)	לא יעסיק בעל אונייה ולא ירשה שיועסק בה אדם, בכל תפקיד בניגוד לתקנות אלה.

(ב)	המנהל רשאי להורות לבעל אנייה או קברניטה שלא להשיט האנייה מנמל, עד שיתמלאו לגבי אנשי הצוות שבה הוראות תקנות אלה.

(ג)	אי קיום הוראת תקנת משנה (א) או הוראת המנהל לפי תקנת משנה (ב) מהווה עבירה שדינה מאסר שישה חודשים או קנס כקבוע בסעיף 61(א)(1) לחוק העונשין, התשל"ז1977-.

יעקב ניזרי:			אני רוצה להעלות מצב היפותטי שיכול להתקיים, 
 				וכאן מדברים על תנועה פוזיטיבית של גיוס כוח אדם עם אופציה להעסקה על-פי מה שמותווה כאן. אני כאן מעלה מצב שהוא כדלקמן: הפול המרבי של המועסקים נמצא בחברות הספנות, כאשר רובם ככולם קבועים, והחברות זכאיות להעסיק אותם על פי מה שנקרא הסדר של עובד ומעביד. כתוצאה מכך שיש פה גיוס, והגיוס הוא להביא למצב של חלילה היעדר כוח אדם, יוצא מכך שאולי בהיסח הדעת ושלא במתכוון אנחנו נגייס כוח אדם למצב היפותטי מתפתח חיובית ואותו כוח אדם שבתוקף הנסיבות לא יקבל קביעות בחברה, הוא יגיע ללשכת התעסוקה ויש לנו מה שנקרא נקודה לטיפול בימאים, לשכת תעסוקה לימאים בחיפה.

יכול להיווצר כאן מצב שכל אלה המוכשרים לתעסוקה, בהיעדר תעסוקה זמנית, הם יבואו ללשכה כמובטלים והם יוצבו כמובטלים. יש לנו היום איזשהו נתון שמדבר על מספר מובטלים שלאו דווקא מקבלים מענק אבטלה אבל הם מובטלים והם רוצים להפליג.
		
היו"ר יאיר פרץ:		באיזה מספרים אדוני מדבר?

יעקב ניזרי:			משהו בסדר גודל של 25 קצינים מועמדים 
 				להפלגה. יכול להיווצר מצב שדווקא אלה שאנחנו רוצים שהם יהיו עתודה, בתוקף הנסיבות הם ייתקעו בלשכה כי החברות יעסיקו רק את הקבועים ולא תהיה פה תנועה של שוויון בתעסוקה. אני לא יכול להכריח את חברות הספנות ולומר להן שייתנו איזושהי אופציה של שוויון בתעסוקה כי רוב המועסקים יהיו בתוקף הנסיבות קבועים. אני רוצה למנוע מצב כזה.

היו"ר יאיר פרץ:		מה אתה מציע? לפטר את הקבועים ולקבל את 
 				החדשים?

יעקב ניזרי:			לא. אני מציע שייבנה איזשהו כלי של הסכמות 
 				שאומר שגם אם הולכים לצוות, שייקחו בחשבון את הגרעין של אלה שנמצאים  בלשכה על מנת לתת להם איזושהי הזדמנות לעבודה.

אבי לוי:			מי שבעצם מעונין שהחבר'ה האלה בלשכה זה 
 				אנחנו, איגוד קציני הים, אבל כתוצאה מהשינויים בתקנות ואמצעים שננקטו בעבר, יש היום אפילו דרישה לכוח עבודה ימי ואנחנו מוצאים את עצמנו מתקשרים לאנשים שעזבו את הלשכה כדי להצטרף לחברות הספנות. אנחנו קלטנו כמעט עשרים קצינים בתקופה האחרונה כקבועים. העובדה שיש האצה בקליטת עובדים, זה כתוצאה מהמחסור שנוצר.

כלומר, אתה מדבר על מה שהיה בעבר, אבל נכון להיום יש מחסור ויש עכשיו תנועה. גם הסכמים שחתמנו עם חברות הספנות שבאו בעקבות שינויים והתייעלות, ובין היתר גם שינוי התקנות לסובסידיות, חייבו את החברות להגדיל את הצי. יש לנו היום הסכם חתום עם החברות של הגדלת התקנים בשלושים אחוזים. זה הסכם חתום והתחייבות של החברות לשמור את הגודל הזה עד לפחות דצמבר 2004. בתקופה הבאה זו לא תהיה הבעיה.

היו"ר יאיר פרץ:		השאלה אם אפשר לעשות איזה הסכם בין לשכת 
 				שירות התעסוקה לביניכם.

אבי לוי:			זה נעשה כמעט בשוטף.

היו"ר יאיר פרץ:		אני מדבר על ה25- מובטלים.

אבי לוי:			אם אנחנו יודעים שלחברה חסר קצין או שיש 
 				קצין קבוע שרוצה לשבת בבית, והדברים האלה קורים, אנחנו פונים.

היו"ר יאיר פרץ:		תוכלו לבחון את האפשרות לגבי ה25- עובדים.

אבי לוי:			ודאי.

היו"ר יאיר פרץ:		מנהלת הוועדה שואלת שאלה ואני מניח שיש לכם 
 				תשובה. השאיפה והמגמה שלכם היא להגיע לשלושים אוניות.

אריה רונה:			אנחנו בעלי האוניות. אנחנו עושים פעולות. 
 				המגמה התיישרה. הבאנו את הגרף כדי להראות שהשנה המגמה התיישרה.

שירלי אברמי:			איפה המגמה התיישרה בגרף הזה?

אריה רונה:			בקצה הגרף.

אבי לוי:			יש לנו הסכם חתום.

אריה רונה:			באנו להשוויץ, כי אחרת לא היינו מביאים את 
 				הגרף. רצינו שתהיה שקיפות ולהראות שהצלחנו ליישר את הגרף. אני מאוד גאה בעבודה הזאת. אני לא רוצה להלאות אותך ולספר לך כמה זה עולה לנו מול חברת הפחם או מול בתי זיקוק.

אני רוצה למסור אינפורמציה נוספת. נמצא בחקיקת יסוד חוק שנקרא חוק ספנות החופים והמטרה של החוק הזה היא להכין כוח אדם ימי כדי שברגע שיתחיל ניצול אנרגיה של גז טבעי והולכת גז בפלטפורמות ימיות קבועות, היינו רוצים שלא תהיה כאן הצפה של עובדים זרים, מומחים זרים מנורבגיה, תאילנד ומקומות אחרים. אנחנו לכן רוצים ללכת לחקיקה. החקיקה כבר הייתה בוועדת שרים לענייני חקיקה והיה שם שר שהתנגד לה. מאחר שאחד השרים התנגד והוא ראה בזה חקיקה לא מספיק פרוגרסיבית או מתקדמת, שכאילו אנחנו רוצים לעשות איזשהו מעשה שלפי דעתו נוגד את תפיסתו הכלכלית,  הדיון צריך לחזור לממשלה. אני חושב שנצליח בממשלה להוכיח שכדאי לעשות את החקיקה הזאת ולכן יהיו עוד מקומות עבודה לימאים.

היו"ר יאיר פרץ:		אני יכול להבטיח לך שהשרים שלי לפחות ילכו 
 				למהלך הזה ואתה בטח שומע שאנחנו מתנגדים נחרצות לכניסתם של עוד 6,000 עובדים זרים למדינת ישראל. יושב כאן סמנכ"ל בכיר בשירות התעסוקה שגם דעתו כזו ואני מאמין באמונה שלמה שנעצור את הבאת העובדים הזרים.

אני מודה לאדוני על שהעלה את הנושא הזה.

אריה רונה:			בדף הראשון או השני יש את ההסבר והמהות של 
 				העניין. זאת אומרת, מדוע היינו צריכים לעשות רפורמות, כי אחרת כל מערכת הספנות שלנו הייתה קורסת והיינו נשארים בלי אף אונייה, כמו שקרה לכל מדינות אירופה.

אני רוצה להסביר לאדוני שמדינות אירופה עשו תרגיל ששמר על הכלכלה ועל בעלי האוניות אבל לא שמר על הימאים. הם עשו מה שנקרא מרשם שני. הם פתחו במקום המרשם הלאומי מרשם שני בצד לפי החוק, ובמרשם השני התירו העסקת ימאים זרים במדינותיהם. אנחנו לא חושבים שאנחנו צריכים לעשות דבר כזה אלא אנחנו חושבים שאנחנו צריכים לעשות מאמץ אמיתי שתישאר לנו תשתית של כוח אדם ימי אמיתי שיש לו גם אוניות. השילוב בין כוח אדם ואוניות לפעמים יוצר בעיה.

שירלי אברמי:			לגבי הנייר הזה שאתה מכוון אליו. אתה כותב פה 
 				שבמהלך 2001 התווספה אונייה ישראלית וצפויות להתווסף ב2002- שלוש אוניות מכולה ושתי אוניות מכל. אם יש לנו עכשיו 22, חסרות לי פה עוד כמה.

זאב לשם:			יש שתי אוניות מכל שאנחנו כרגע עומדים להכניס 
 				אותן ויש עוד אוניית פחם ששר התשתיות ליברמן עוזר לנו להכניס אותה לחברה. האוניות האלה לא מוזכרות כאן.

אריה רונה:			אני יכול לומר שאנחנו נעשה מאה אחוזים מאמץ, 
 				אבל תהיה לנו בעיה להוכיח מאה אחוזים תוצאות. זה תהליך ששלוב בו הרבה מאוד כסף.

אבי לוי:			לנו יש הסכמים חתומים קיבוציים והתחייבות 
 				ל28- אוניות וזה עד דצמבר 2002. אם אתם רוצים, אני אעביר לכם את ההסכם החתום כאשר יש לנו את התחייבות החברות.

אריה רונה:			הפעילות היא בכיוון הנכון ואת זה צריך להבין. 
 				החקיקה עוזרת לזה.

היו"ר יאיר פרץ:		מנהלת הוועדה לומדת את הבית ועושה שיעורי 
 				בית בצורה יוצאת מהכלל.

אריה רונה:			זה נכון. מנהלת הוועדה פנתה יותר מפעם אחת 
 				ואני שמח שגם נענינו לכל הבקשות.

היו"ר יאיר פרץ:		הממשלה בהחלטתה, סעיף ג' ב4797-, קבעה 
 				שניתן לכם סכום כסף לתמיכה בהעסקת ימאים ישראלים.

אריה רונה:			לאוניות האנרגיה. כפי שדובר, היה מאבק גדול עם 
 				חברת הפחם. במקום שתי אוניות פחם, הייתה לנו אונייה אחת. לפני חודש הגענו להבנה להכניס אונייה נוספת והיא נמצאת עכשיו בתהליך של הכנסה. השר ליברמן קיבל משלחת של איגוד קציני הים, וגם אנחנו פנינו מספר פעמים לשר התחבורה, והוא הוציא מכתב שמונח אצלכם בתיק בו הוא מורה לבתי הזיקוק לעשות את אותה פעולה.

אבי לוי:			המכתב הזה מהווה מעל מאה מקומות עבודה.

אריה רונה:			לכן אנחנו מקווים שנוכל לקיים את החלטת 
 				הממשלה מספר 4797 כאשר את החלק הראשון והשני ממלאים כבר בצורה מלאה ומקווים שגם החלק השלישי ימולא. פנינו לשר הממונה שזה שר התשתיות שממונה על בתי זיקוק. יצא נייר שבו הוא מנחה את אנשיו.

שירלי אברמי:			ההנחיה ביישום?

אריה רונה:			הפחם נמצא בביצוע. החלטת הממשלה 4979 
 				דיברה על נפט גולמי. בתוך התיק יש כבר שינוי של החלטת הממשלה שאפשר יהיה להוביל גם נפט ומוצריו כדי שנוכל להרחיב את הסל. עשינו את ההחלטה לפני עשרה ימים כאשר מר לשם היה בממשלה וועדת שרים לענייני  כלכלה קיבלה את השינוי, כך שהשינוי הוא טרי. עכשיו מתחיל תהליך של בתי זיקוק ומשרד הביטחון כדי לנסות ליישם יחד את מה שעשה השר ליברמן. עדיין לא הצלחנו לעשות את זה, אבל אנחנו עושים את זה.

היו"ר יאיר פרץ:		זה מעוכב אצל שר התשתיות.

אריה רונה:			אני לא חושב שזה מעוכב. הוא נתן הנחיה כפי 
 				שתוכל לראות במכתב שנמצא בתיק. המכתב יצא נדמה לי לפני ארבעה-חמישה ימים ואני חושב שנוכל לבוא להבנה ולהכניס שתי אוניות דלק. זה לא תלוי רק במינהל הספנות והנמלים. ברגע שהאוניות האלה ייכנסו, הן יצוותו בהתאם לתקנות שעכשיו נמצאות בפנינו.

אבי לוי:			אם לא יישמו את זה, נצטרך לבוא לוועדת 
 				העבודה והרווחה, נראה לכם שיש פה מקור למאה מקומות עבודה, ונסביר לכם שיש החלטת ממשלה, יש הוראה של שר ולא מקיימים אותה.

היו"ר יאיר פרץ:		סעיף 8 – מאושר.

רעות מיכאלי:			9.	תחולה ותוקף.
תחילתן של תקנות אלה ביום 1 בינואר 2002, ותוקפן עד יום ד' בטבת התשס"ד (31 בדצמבר 2003).

היו"ר יאיר פרץ:		יש הערות? אין.
				סעיף 9 – מאושר.

אני מצביע על כל התקנות.

מי בעד?

התקנות אושרו פה אחד.



תודה רבה. הישיבה נעולה.

